text: Forsøgte at sprænge hæveautomat i luften
  05 oktober 2010 kl. 12.07
  En hæveautomat i en ellers nedlagt bankafdeling  i Agerbæk er tidligt i morges forsøgt sprængt i luften.
  - Det gav et kæmpe brag. Mange borgere ringede ved 03:30-tiden og fortalte, at de var blevet vækket af et stort brag, fortæller vagtchefen hos politiet.
  Vidner har set tre unge mænd i nærheden af den nedlagte bank i minutterne inden sprængningen, og andre vidner har set tre yngre mænd stikke af fra Agerbæk i voldsom fart i en større rød personbil lige efter braget.
  Tilsyneladende har gerningsmændene ikke fået noget med derfra. Hæveautomaten står stadig - uskadt - på sin plads, men bygningens murværk skal have besøg af en murer i nær fremtid.
  